Γνωμοδότηση της Ευρωπαϊκής Οικονομικής και Κοινωνικής Επιτροπής για την "Πρόταση κανονισμού του Ευρωπαϊκού Κοινοβουλίου και του Συμβουλίου σχετικά με τροποποίηση της τροποποιημένης πρότασης για κανονισμό του Ευρωπαϊκού Κοινοβουλίου και του Συμβουλίου για την τροποποίηση του κανονισμού (ΕΟΚ) αριθ. 95/93 του Συμβουλίου της 18ης Ιανουαρίου 1993, σχετικά με τους κοινούς κανόνες κατανομής του διαθέσιμου χρόνου χρήσης (slots) στους κοινοτικούς αερολιμένες"

(COM(2003) 207 τελικό - 2001/0140 (COD))

(2003/C 220/14)

Στις 28 Μαΐου 2003, και σύμφωνα με το άρθρο 80, παράγραφος 2 της Συνθήκης για την ίδρυση της Ευρωπαϊκής Κοινότητας, το Συμβούλιο αποφάσισε να ζητήσει τη γνωμοδότηση της Ευρωπαϊκής Οικονομικής και Κοινωνικής Επιτροπής για την ανωτέρω πρόταση.

Στις 17 Ιουνίου το Προεδρείο της ΕΟΚΕ ανέθεσε στο τμήμα "Μεταφορές, ενέργεια, υποδομές, κοινωνία των πληροφοριών", να καταρτίσει σχετική γνωμοδότηση.

Κατά την 400ή σύνοδο ολομέλειας της 18ης και 19ης Ιουνίου 2003 (συνεδρίαση της 18ης Ιουνίου), και λόγω του επείγοντος χαρακτήρα του θέματος, η Ευρωπαϊκή Οικονομική και Κοινωνική Επιτροπή όρισε ως γενικό εισηγητή τον κ. Green και υιοθέτησε με 64 ψήφους υπέρ και 2 αποχές την ακόλουθη γνωμοδότηση.

1. Ιστορικό

1.1. Το Άρθρο 10(3) του Κανονισμού του Συμβουλίου (ΕΟΚ) αριθ. 95/93(1) ορίζει ότι οι διαθέσιμοι χρόνοι χρήσης αερολιμένα που έχουν χορηγηθεί σε αερομεταφορέα δεν δίνουν το δικαίωμα σε αυτόν τον αερομεταφορέα να προβάλει απαιτήσεις για την ίδια σειρά διαθέσιμων χρόνων χρήσης την επόμενη αντίστοιχη περίοδο προγραμματισμού, εκτός και εάν μπορεί να αποδείξει ότι τους χρησιμοποίησε σε ποσοστό τουλάχιστον 80 % καθ' όλη την περίοδο για την οποία χορηγήθηκαν. Εάν η κατά ποσοστό 80 % χρησιμοποίηση της σειράς των διαθέσιμων χρόνων χρήσης αερολιμένα δεν μπορεί να αποδειχθεί, όλοι οι χρόνοι χρήσης που απαρτίζουν τη συγκεκριμένη σειρά μεταφέρονται στο κοινό σύστημα εκμετάλλευσης των διαθέσιμων χρόνων, εκτός εάν η μη χρησιμοποίηση μπορεί να θεωρηθεί ότι δικαιολογημένα οφείλεται στους λόγους που αναφέρονται στο Άρθρο 10(5) (κανόνας του "ή το χρησιμοποιείς ή το χάνεις").

1.2. Ο πόλεμος που άρχισε το Μάρτιο του 2003 κατά του Ιράκ και οι πολιτικές εξελίξεις που ακολούθησαν, όπως η αιφνίδια εκδήλωση Σοβαρού Οξέως Αναπνευστικού Συνδρόμου (SARS) έχουν δυσμενείς επιπτώσεις στα αεροπορικά δρομολόγια των αερομεταφορέων και προκάλεσαν σημαντική μείωση της ζήτησης στην αρχή της θερινής περιόδου προγραμματισμού του 2003.

1.3. Για να διασφαλιστεί ότι η μη χρησιμοποίηση διαθέσιμων χρονοθυρίδων κατά την περίοδο αυτή δεν θα έχει ως αποτέλεσμα να χάσουν οι αερομεταφορείς το δικαίωμα χρησιμοποίησης των εν λόγω διαθέσιμων χρονοθυρίδων, είναι απαραίτητο να προβλεφθεί σαφώς και κατηγορηματικώς ότι οι εν λόγω περίοδοι προγραμματισμού επηρεάζονται δυσμενώς από την ένοπλη αυτή σύγκρουση.

1.4. Συνεπώς, προτείνεται να εισαχθεί στον κανονισμό το νέο Άρθρο 10β σύμφωνα με το οποίο οι συντονιστές θα αποδεχθούν, εφόσον οι αερομεταφορείς αποδώσουν τη μη χρήση των χρονοθυρίδων που τους έχουν κατανεμηθεί για τη θερινή περίοδο προγραμματισμού 2003 στις εχθροπραξίες στο Ιράκ, να κατανείμουν τις χρονοθυρίδες αυτές για την επόμενη αντίστοιχη περίοδο προγραμματισμού (Θέρος 2004).

1.5. Μια σημαντική πτυχή της παρούσας πρότασης είναι το χρονοδιάγραμμά της. Ο προτεινόμενος κανόνας πρέπει να τεθεί σε ισχύ πριν από τις 15 Σεπτεμβρίου 2003, ημερομηνία κατά την οποία ο υπολογισμός χρήσης των χρονοθυρίδων με "καθεστώς ιστορικών δικαιωμάτων" για την περίοδο αυτή θα έχει διενεργηθεί προκειμένου να μπορούν οι συντονιστές και οι αερομεταφορείς να διαφυλάξουν τις αχρησιμοποίητες χρονοθυρίδες.

2. Γενικές παρατηρήσεις και συμπεράσματα

2.1. Η ΕΟΚΕ επαναλαμβάνει τις παρατηρήσεις της σχετικά με την κατανομή του διαθέσιμου χρόνου χρήσης των αερολιμένων για το 2003 μετά την 11η Σεπτεμβρίου 2002(2). Συμφωνεί με την πρόταση της Επιτροπής στο μέτρο που λαμβάνει υπόψη έκτακτες συνθήκες και παρέχει νομική ασφάλεια στους συντονιστές.

2.2. Πράγματι, οι συντονιστές θα διέτρεχαν κίνδυνο αντιδικίας αν δεν ετύγχανε σαφούς και κατηγορηματικής αντιμετώπισης ο κανόνας "ή το χρησιμοποιείς ή το χάνεις".

2.3. Ταυτόχρονα, η πρόταση καθιστά δυνατή την ασφάλεια του προγραμματισμού για τους αερομεταφορείς.

2.4. Ωστόσο, η ΕΟΚΕ εφιστά την προσοχή των οργάνων στο γεγονός ότι η παροχή προστασίας στις αεροπορικές εταιρίες όσον αφορά την κατανομή του διαθέσιμου χρόνου χρήσης των αερολιμένων δεν θα πρέπει να προκαλέσει στρέβλωση του ανταγωνισμού εμποδίζοντας την πρόσβαση νέων εταιριών στην αγορά.

Βρυξέλλες, 18 Ιουνίου 2003.

Ο Πρόεδρος

της Ευρωπαϊκής Οικονομικής και Κοινωνικής Επιτροπής

Roger Briesch

(1) Κανονισμός (ΕΟΚ) αριθ. 95/93 του Συμβουλίου της 18ης Ιανουαρίου 1993 σχετικά με τους κοινούς κανόνες κατανομής του διαθέσιμου χρόνου χρήσης (slots) στους κοινοτικούς αερολιμένες (ΕΕ L 14 της 22.1.1993, σ. 1) - Γνωμοδότηση της ΕΟΚΕ: ΕΕ C 339 της 31.12.1991, σ. 41.

(2) Πρόταση κανονισμού του Ευρωπαϊκού Κοινοβουλίου και του Συμβουλίου για την τροποποίηση του κανονισμού (ΕΟΚ) αριθ. 95/93 της 18ης Ιανουαρίου 1993 σχετικά με τους κοινούς κανόνες κατανομής του διαθέσιμου χρόνου χρήσης (slots) στους Κοινοτικούς αερολιμένες - Γνωμοδότηση ΕΟΚΕ: ΕΕ C 125 της 27.5.2002, σ. 74.